ΚΑΝΟΝΙΣΜΟΣ (ΕΟΚ) αριθ. 2607/70 ΤΗΣ ΕΠΙΤΡΟΠΗΣ της 22ας Δεκεμβρίου 1970 περί κατατάξεως εμπορευμάτων στην διάκριση 23.02 A I α) του κοινού δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969, περί των μέτρων που πρέπει να ληφθούν για την ομοιόμορφη εφαρμογή της ονοματολογίας του κοινού δασμολογίου (1), και ιδίως το άρθρο 3,

Εκτιμώντας:

ότι απαιτούνται διατάξεις για την εξασφάλιση ομοιόμορφης εφαρμογής της ονοματολογίας του κοινού δασμολογίου ως προς την κατάταξη των προϊόντων που παράγονται με σύνθλιψη ή άλεση στην συνέχεια δε, ενδεχομένως, με συσσωμάτωση σε σφαίρες ("pellets") ολοκλήρου αραβοσίτου (κοτσάλων, σπόρων, στελεχών και φύλλων) και περιέχουν, ειδικότερα, κατά βάρος περίπου 30% άμυλο (επί ξηράς ύλης), 6% πρωτεΐνες και 19% ακατέργαστη κυτταρίνη-

ότι το κοινό δασμολόγιο που προσαρτάται στον κανονισμό (ΕΟΚ) αριθ. 950/68 του Συμβουλίου της 29ης Ιουνίου 1968(2), όπως τροποποιήθηκε για τελευταία φορά από τον κανονισμό (ΕΟΚ) αριθ. 2376/70 του Συμβουλίου της 23ης Νοεμβρίου 1970(3), αναφέρει στην κλάση 23.02 A I α) τα πίτυρα εν γένει και άλλα υπολείμμα του κοσκινίσματος, της αλέσεως ή ετέρων κατεργασιών των σπόρων αραβοσίτου, ιδίως εκείνα των οποίων η περιεκτικότητα σε άμυλο είναι κατώτερη ή ίση με 35% κατά βάρος-

ότι η κλάση 11.01 αναφέρεται στα άλευρα των δημητριακών που περιλαμβάνονται στο κεφάλαιο 10 του κοινού δασμολογίου-

ότι αυτό το κεφάλαιο περιλαμβάνει επίσης τα δημητριακά που παρουσιάζονται σε δέσμες, σύμφωνα με τις επεξηγηματικές σημειώσεις της ονοματολογίας των Βρυξελλών, με τις γενικές παρατηρήσεις του κεφαλαίου 10 και ότι, κατά συνέπεια, η κλάση 11.01 καλύπτει επίσης τα άλευρα που παράγονται από αραβόσιτο ολόκληρο (κότσαλα, σπόρους, στελέχη και φύλλα)-

ότι σύμφωνα με την συμπληρωματική σημείωση του κεφαλαίου 11, για την διάκριση μεταξύ των προϊόντων των κλάσεων 11.01 και 11.02 αφ' ενός και των προϊόντων της διακρίσεως 23.02 A αφ' ετέρου, θεωρούνται ότι υπάγονται στις κλάσεις 11.01 και 11.02 μόνο τα προϊόντα που έχουν ταυτόχρονα περιεκτικότητα σε άμυλο ανώτερη του 45% (κατά βάρος) επί ξηράς ύλης και για τον αραβόσιτο περιεκτικότητα σε τέφρες (κατά βάρος) επί ξηράς ύλης κατώτερη ή ίση του 2%-

ότι τα εν λόγω προϊόντα, τα οποία έχουν περιεκτικότητα σε άμυλο μόνο 30% περίπου κατά βάρος επί ξηράς ύλης, πρέπει να κατατάσσονται στην κλάση 23.02 A I α)-

ότι η κλάση 23.02 καλύπτει ομοίως τα συσσωματωμένα προϊόντα με μορφή κυλίνδρων, σφαιριδίων κλπ. (pellets)-

ότι οι διατάξεις του παρόντος κανονισμού είναι σύμφωνες προς τη γνώμη της επιτροπής ονοματολογίας του κοινού δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα προϊόντα που παράγονται με σύνθλιψη ή άλεση, στη συνέχεια δε ενδεχομένως με συσσωμάτωση σε σφαίρες ("pellets") ολοκλήρου αραβοσίτου (κοτσάλων, σπόρων, στελεχών και φύλλων) και περιέχουν, ειδικότερα, κατά βάρος περίπου 30% άμυλο (επί ξηράς ύλης), 6% πρωτεΐνες και 19% ακατέργαστη κυτταρίνη, υπάγονται στο κοινό δασμολόγιο στην κλάση:

23.02 Πίτυρα εν γένει και έτερα υπολείμματα του κοσκινίσματος, της αλέσεως ή ετέρων κατεργασιών των σπόρων δημητριακών και οσπριοειδών:

Α. Των σπόρων δημητριακών:

I. Αραβοσίτου ή ορύζης:

α) Των οποίων η περιεκτικότης σε άμυλο είναι κατώτερη ή ίση του 35% κατά βάρος.

Άρθρο 2

Ο παρών κανονισμός αρχίζει να ισχύει την ογδόη ημέρα από την δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε Κράτος μέλος.

Έγινε στις Βρυξέλλες, στις 22 Δεκεμβρίου 1970.

Για την Επιτροπή

Ο Πρόεδρος

Franco M. MALFATTI

(1) ΕΕ αριθ. Ν 14 της 21.1.1969, σ. 1.

(2) ΕΕ αριθ. Ν 172 της 22.7.1969, σ. 1.

(3) ΕΕ αριθ. Ν 258 της 27.11.1970, σ. 1.